தோன்றி (மலர்)

தோன்றி என்னும் மலரைக் காந்தள் மலரின் வகை என்கின்றனர். மகளிர் குவித்து விளையாடிய 99 மலர்களில் 
காந்தள் = செங்காந்தள்
கோடல் = வெண்காந்தள்
என்னும் மலர்கள் உள்ளன. ஆயின் தோன்றி-மலர் என்பது இருநிறமும் கலந்த மலரோ என எண்ணவேண்டியுள்ளது.

குறிஞ்சிப்பாட்டு என்னும் சங்கநூல் இதனைச் ‘சுடர்பூந் தோன்றி’ எனக் குறிப்பிடுகிறது. குறிஞ்சிப்பாட்டு - அடி 90

இப்பெயர் ‘நள்ளிருள் நாறி’ என்னும் பெயருக்குத் தரப்பட்டுள்ள விளக்கம் போல் உள்ளது. தோன்றி < தோன்றிப்பூ < சுடர்பூந்தோன்றிப்பூ – என இந்தப் பூவின் விளக்கம் அமைகிறது.

மருதோன்றி, மருத்தோன்றி, மருதாணி, அழகணம் என்றெல்லாம் கூறப்படும் பூவின் பெயரே தோன்றி என வழக்காறு நோக்கிக் கொள்வது பொருத்தமானது.

(‘தாமரை’ என்னும் சொல்லிலுள்ள ‘தா’ குறைந்து ‘மரை’ என நின்று, ‘மரை’ என்னும் சொல் தாமரை மலரை உணர்த்துகிறது. இதனை முதற்குறை என்று இலக்கணம் குறிப்பிடுகிறது.ஒருமொழி மூவழிக் குறைதலும் அனைத்தே - நன்னூல் 156)

அதுபோல ‘மருத்தோன்றி’ என்னும் சொல்லிலுள்ள ‘மரு’ என்னும் முதல் மறைந்து ‘தோன்றி’ என நின்று மருதாணிப் பூவை உணர்த்துகிறது எனல் பொருத்தமானது. இதனை இப்படிப் பார்க்கவேண்டும். தோன்றி என்பது பழந்தமிழ். மரு = மணம். தொலை தூரம் மணக்கும் பூ என விளக்கும் விளக்கப்பெயராக அமைந்துள்ளது ‘மருத்தோன்றி’.

சங்கப்பாடல்கள் காட்டும் தோன்றி மலர்
இது தலைவியும், தோழியும் குவித்து விளையாடித் தழையாடை முதலான அணியாக்கிக்கொண்ட 99 பூக்களில் ஒன்று. குறிஞ்சிப்பாட்டு
தோன்றிப்பூ தீ போல மலரும். தாய தோன்றி தீ என மலரா – பரிபாடல் 11\21
பவள நிறத்தில் இருக்கும். தோன்றி பவளத்து அன்ன வெம்பூ – பரிபாடல் 14-15
அகல் விளக்கில் சுடர் எரிவது போல இருக்கும். தோன்றி சுடர் கொள் அகலின் மலர – அகம் 235
தீச்சுடர் போல இருக்கும். ஒண் சுடர்த் தோன்றி – ஐங்குறுநூறு 440 எரி மருள் தோன்றி – அகம் 218 
செம்முல்லை பூப் போல இருக்கும். அவிழ் தளவின் அகன் தோன்றி – பொருநராற்றுப்படை 199
இதழ்கள் நிறைந்த பூ தோன்றி. தோடார் தோன்றி குருதி பூப்ப – முல்லைப்பாட்டு 96
புதரில் விளக்கு போல் தோற்றமளிக்கும். தோன்றி தோன்றுபு புதல் விளக்கு உறாஅ - நற்றிணை 69
குவிந்த கொத்துகளாக இருக்கும். குவி இணர்ப் தோன்றி ஒண்பூ அன்ன – குறுந்தொகை 107
உரு என்னும் சிவப்புநிறம் கொண்டிருக்கும். உருவம் மிகு தோன்றி ஊழ் இணர் நறவம் –பரிபாடல் 19-78
வெறியாட்டம் போல் சுருக்கம் கொண்டிருக்கும். வெறி உறு நுடக்கம் போல, தோன்றி மலை வயின்வயின் விளங்கும் அருமணி  - பதிற்றுப்பத்து 51
எடுப்பான வண்ணம் கொண்டிருக்கும். வண்ண வண் தோன்றி – கலித்தொகை 102
தோன்றிப் பூக்கள் மிகுதியாக உள்ள மலை தோன்றி-மலை. அதன் அரசன் தோன்றிக்கோ. தோன்றிக்கோ – புறம் 399

மேலும் காண்க
சங்ககால மலர்கள்
வெளியிணைப்புகள்
 காந்தள் மலரின் வகை 
அடிக்குறிப்பு

பகுப்பு:குறிஞ்சிப் பாட்டில் வரும் மலர்கள்
பகுப்பு:ஒன்றிணைக்க வேண்டிய தாவரவியல் கட்டுரைகள்